钦定古今图书集成/明伦汇编/官常典/第583卷 > 陆树德
## 钦定古今图书集成/明伦汇编/官常典/第583卷 > 陆树德

按《明外史》本传：树德，字与成，尚书树声弟也。举嘉靖
四十四年进士，除严州推官。行取当授给事御史，会
树声召，拜侍郎，乃授刑部主事。隆庆四年，改礼科给
事中。穆宗御朝讲，不发一语，树德言“《易》上下交为泰，
今暌隔若此，何以劘君德训万几。”不报。屡迁都给事
中。皇太子将出阁，疏言睿学之资，必本身教。六年四
月，诏辍东宫讲读。树德言：“自四月迄八月，为时甚遥。
请非盛暑仍出御讲筵。”不听。穆宗颇倦勤，树德言：“日
月交蚀，旱魃为灾，当及时修省。”及帝不豫，又请谨药
饵，善保护。仲夏亢阳月，宜益慎起居。帝不悦，疏皆留
中。内臣请祈福戒坛，已得旨，树德言：“戒坛度僧，男女
扰杂，导淫伤化。陛下诚欲保圣躬，则大禹之恶旨酒，
成汤之不迩声色皆可法，何必奉佛？”未几，穆宗崩，神
宗嗣位。东厂中官冯保挤司礼孟冲而代之。树德言“先帝甫崩，忽传冯保掌司礼监。果先帝意，何不传示
数日之前，顾乃在弥留后。果陛下意，则哀痛方深，万
几未御，何暇念中官？”疏入，保大恨。比议祧庙，树德请
毋祧宣宗，仍祀睿宗世室，格不行。已，极陈民运白粮
之患，请领之漕臣，从之。树德居言职三年，疏数十上，
率侃直。会树声掌礼部，乃量迁尚宝卿，历太常少卿、
南京太仆卿，以右佥都御史巡抚山东。树德素清严，
约束僚吏，屏绝声伎。山东民壮改为民兵，戍蓟门。隆
庆末，岁输银二万四千，罢其兵。寻命增输三万。树德
请如河南例罢之。帝不从，第免增输者。德府白云湖
故民田为王所夺，后已还，民结中官谋复之，树德争
不得，乞休归，久之卒。